שמן נים

ממוזער|עץ אזדרכת הודית ממנו מופק שמן נים.

שמן נים (נכתב גם שמן הנים) המוכר גם כשמן מרגוזה, הוא שם כולל לשמנים המופקים מחלקיו השונים של עץ הנים (אזדרכת הודית, Azadirachta indica) שהינו ממשפחת הזיתיים. הנים הוא עץ טרופי ומוצאו מהאזורים הטרופים בדרום - מזרח אסיה ובאפריקה ויש לו חשיבות רבה בשל השימושים הרפואיים והחקלאיים.

עם השנים התפשט מקום גידולו של עץ הנים וניתן למצוא אותו גם במזרח התיכון (סעודיה, איראן), באמריקה הלטינית, אוסטרליה ודרום ארצות הברית.

השמנים מופקים בכבישה קרה מכל חלקי העץ, מזרעי העץ, פירות, שורשים, עלים וקליפת העץ.

בשמנים יש מגוון רחב של תרכובות פעילות ביולוגית, מגוונות מבחינה כימית ומורכבות מבחינה מבנית. בודדו יותר מ-140 תרכובות מחלקים שונים של עץ הנים.

לשמן נים טהור גוון חום-ירוק כהה, ריח חזק ולא נעים וטעם מר מאוד. השמן עשיר במגוון חומרים כימיים אשר חלקם רעילים במינון גבוה (ראו להלן).

 חומרים פעילים בשמן נים 

 אזדרכטין: לימונואיד הפעיל ביותר, זו תרכובת בעלת פעילות אנטי-בקטריאלית, אנטי-פטרייתית ואנטי פרזיטית. היא נמצאת בעיקר בזרעים ותפקידה להגן על העץ מפני מזיקים ומחלות.
 נימבינים: התרכובות האורגניות נימבין ונימבידין ממשפחת הלימונואידים, הן אנטי-בקטריאליות ונמצאות בזרעי העץ, בגזע ובעלים. תפקידן להגן על העץ מפני חרקים ופטריות.
 טאנינים: פוליפנולים הנמצאים בגזע העץ, בפירות ובעלים. הם בעלי טעם מר והם אשר מעניקים לעץ את יכולת העמידה שלו בתנאי גידול קשים.
 פלבנואידים: תרכובות נוגדות חמצון - קוורציטין וקמפפרון (המושך בעלי חיים מאביקים) הנמצאות בעלים ומאפשרות לעץ להתמודד עם קרינה העל-סגול המזיקה.
 סטרולים: נמצאים בקרום התא ותומכים במערכת ההגנה של העץ מפני מזיקים.
 חומצות שומן בעיקר חומצה אולאית, חומצה פלמיטית וחומצה לינולאית.
 סאפונינים: נמצאים בשורשים ובגזע העץ, בעלי טעם מר ובכך מרחיקים חרקים ובעלי חיים מלפגוע בעץ.

תכונות ותכולות החומרים הפעילים משתנה בהתאם למקור, למקום הגידול ולתהליך העיבוד.

 שימושים רפואיים

 ברפואה ההודית המסורתית נהוג לצרוך את השמן במריחה על העור (לעיתים בשילוב עם שמנים נוספים בשל ריחו החזק) לטיפול במגוון בעיות עור כמו אקנה, פסוריאזיס, קשקשים ודרמטיטיס. וכן לטיפול בכינים, תולעי מעיים לכוויות ולשיכוך כאבים.

כן מקובל ברפואה האירוודה ההודית להשתמש בעץ הנים ותוצריו לטיפול בקדחת, צרעת ומלריה, לטיפול במחלות חניכיים, נשירת שיער, תפקודי כבד וניקוי הגוף מרעלים.

 ברפואה המסורתית הערבית והפרסית נהוג להשתמש בשמן הנים להרחקת כינים, פרעושים, לטיפול בכוויות ולמחלות חום.

 במערב, השימוש הפסאודו רפואי בשמן בעיקרו לקוסמטיקה טבעית והטיפול מקומי בדרך של מריחת השמן או שמפו, סבונים ומשחות למריחה על העור. על יעילותו של השמן בטיפולים דרמטולוגיים נדרשים עוד מחקרים קליניים.

בשמן עצמו משתמשים לרוב בעד 5 מ"ל (לערך חצי כפית) עד פעמיים-שלוש ביום על העור; שימוש תכוף מדי או בכמות גבוהה מדי יכול לגרום לתופעות לוואי ושימוש בבליעה אינו מומלץ.

 מחקרים שנעשו על בעלי-חיים הראו השפעה חיובית לאחר שימוש בשמן הנים. נצפתה הטבה בסוכרת, שומנים בדם, מחלות סרטן ואקנה.

בשל ריחו החזק של השמן, הוא משמש בכמויות קטנות לתיבול מאכלים (תיבול ארומטי).

 שימושים חקלאיים 
שמן נים משמש גם כחומר הדברה אורגני בגידולים חקלאיים להדברת מזיקים (כנימות, צרצרים, אקריות ונמטודות). חומרי ההדברה המכילים את החומרים הפעילים, אינם ממיתים את המזיקים אלא מחלישים את החרקים ופוגעים במערכת האנדוקרינית שלהם וביכולת ההתרבות.

השמן, כחומר הדברה הוא יחסית בטוח לבני אדם, לרוב בעלי החיים ולעופות. הוא גם אינו משאיר שאריות רעילות בסביבה, מה שהופך אותו ל"הדברה ירוקה".

לאחר כתישת הזרעים משתמשים בשאריות כדשן אורגני להשבחת האדמה החקלאית.

רעילות ותופעות לוואי
תופעות לוואי של צריכת השמן בכמויות גדולות מדי הן הקאות, התכווצויות שרירים ואנצפלופטיה טוקסית. שימוש בשמן עשוי לפגוע בכבד בילדים.

השמן אסור לשימוש לנשים בהיריון.

דווח גם על מקרים שבשימוש חיצוני היו גירויי עור, אקזמה ואלרגיה.

השימוש בשמן הנים יכול לגרום לסכנה בשל אינטראקציה עם תרופות.

אין הרבה מחקרים קליניים איכותיים המאשרים את התועלות המיוחסות לשמן הנים, גם ישנה שונות רבה באיכות השמנים, לפיכך ההמלצה היא שיש להשתמש בשמן שימוש טופיקלי או רוקחי בלבד, לטיפול בבעיות עור ושיער ובמינון מתון.

 דוגמאות למוצרים המשווקים בישראל המכילים שמן נים 

 כמוסות לבליעה המכילות שמן נים ומשווקות כתוסף תזונה.
 קרם טיפולי לעור, לאקנה ולפצעים קטנים.

 שמן שיער המכיל שמן נים, תה ירוק ובזיליקום לטיפול בקשקשים.

 שמפו לשיער שמן נים ולימון.

 סבון נים - סבון מוצק עם תמציות נים וכורכום.

 סבון איזון העור: שמן נים ואבקת הדס.

 שמן נים אורגני בכבישה קרה ליצירת משחות טיפוליות.
 תכשירים לדישון והדברה לצמחים.

קישורים חיצוניים

ביאורים

הערות שוליים

נים
קטגוריה:קוסמטיקה